b'\n_START_ARTICLE_\nLihten\xc5\xa1tajn\n_START_SECTION_\nPoimenovanje\n_START_PARAGRAPH_\nDr\xc5\xbeava je poimenovana po plemi\xc5\xa1ki dru\xc5\xbeini Liechtenstein (Lihten\xc5\xa1tajn) iz 12. stoletja, ki je neodvisni vojvodini zavladala leta 1719, ko se je zdru\xc5\xbeila z v Vaduzu \xc5\xbee navzo\xc4\x8do rodbino \xc5\xa0elenber\xc5\xa1kih (Schellenberg). Rodbina izhaja z gradu Liechtenstein, v 12. stoletju zgrajenega v bli\xc5\xbeini Dunaja, katerega ime pomeni \xc2\xbbLahek kamen\xc2\xab.\n_START_SECTION_\nDr\xc5\xbeavna ureditev\n_START_PARAGRAPH_\nUstava iz leta 2003 opredeljuje Lihten\xc5\xa1tajn za ustavno dedno monarhijo na demokrati\xc4\x8dni in parlamentarni osnovi. Leta 1989 je dr\xc5\xbeavni poglavar postal knez Hans Adam II., ki ima pravico potrjevati zakone, imenovati dr\xc5\xbeavne uradnike in razpustiti de\xc5\xbeelni zbor. Dne 15.08.2004 je nekatere dr\xc5\xbeavni\xc5\xa1ke pravice in dol\xc5\xbenosti prenesel na svojega sina in naslednika kneza Aloisa. Izvr\xc5\xa1no oblast ima vlada, ki jo imenuje de\xc5\xbeelni knez na predlog de\xc5\xbeelnega zbora.\n_START_SECTION_\nGeografija\n_START_PARAGRAPH_\nNa zahodu dr\xc5\xbeavo omejuje reka Ren. Na vzhodu in jugu se razprostirajo verige gorovja R\xc3\xa4tikona, visoke do 2500 m. Proti severu se odpira Samnaital, proti jugovzhodu dolini Valorsch in Malbun. Dolina reke Lawena se usmerja proti Renu. Najvi\xc5\xa1ji vrh je Grauspitze (2599 m) na meji s \xc5\xa1vicarskim kantonom Graub\xc3\xbcnden. Za podnebje so zna\xc4\x8dilna topla poletja in razmeroma mile zime. Najpomembnej\xc5\xa1e naselitveno obmo\xc4\x8dje je na vzhodnem delu Renske ni\xc5\xbeine, kjer pridelujejo \xc5\xbeito, sadje, krompir in tobak. Na gorskih obmo\xc4\x8djih se ukvarjajo z \xc5\xbeivinorejo. Na podnebno ugodnih son\xc4\x8dnih pobo\xc4\x8djih raste vinska trta.'